
Material – Studiu de sinteză 
 
Despre Biserica Ortodoxă în sud-estul european. Geopolitica Ortodoxiei… 
  
 
Căutarea unităţii lumii ortodoxe în aceste vremuri a devenit un imperativ. Cu toate că se 
păstrează unitatea de credinţă, de cult şi unitatea canonic-disciplinară, iar o serie de tradiţii unesc 
lumea ortodoxă, totuşi persistă elemente de neînţelegere care pot ameninţa oricând unitatea 
religioasă a Răsăritului.  
Dezintegrarea sistemelor politice răsăritene, precum şi transformările economice radicale 
pun Ortodoxia în faţa unor situaţii neexperimentate până acum. Apar elemente noi, la care 
Biserica Ortodoxă, fără a avea precedente, trebuie să răspundă cu rapiditate. 
Toate Bisericile Ortodoxe şi statele cărora le aparţin au revendicări unele faţă de altele. 
Biserica Greacă nu vede cu ochi buni formarea Macedoniei, dar nici întărirea influenţei Turciei 
în sud-estul european, iar Biserica Sârbă se află, datorită crizei din Iugoslavia, în dispută cu 
Biserica Macedoneană, pe de o parte, şi cu statul albanez, pe de altă parte, din cauza crizei din 
Kosovo-Metohija. Biserica Bulgară se află în schismă, din cauza imixtiunii puterii politice în 
viaţa bisericească, într-o situaţie asemănătoare aflându-se şi Biserica Ucraineană.  
În sfârşit, Biserica Rusă se găseşte în dispută cu Biserica Ortodoxă Română din cauza 
Mitropoliei Basarabiei. La acestea se adaugă presiunea unui fundamentalism musulman la care 
sunt supuse Patriarhia Ecumenică, Patriarhia Alexandriei şi statul elen. 
Analizând realitatea geopolitică răsăriteană, putem concluziona, probabil fără a greşi prea 
mult, că statele ortodoxe din fostul lagăr comunist nu au reuşit încă să-şi precizeze cu claritate o 
strategie politică coerentă, care să angreneze popoarele acestora spre obiective clare, a căror 
atingere să fie urmărită cu perseverenţă. 
Sfârşitul secolului al XIX-lea a oferit lumii ideologii ce se doreau suport pentru 
expansionismul statelor puternice, ,,fără de care umanitatea ar fi anemică şi secătuită” - după 
cum considera Dimitrie Gusti, aflat sub influenţa geopoliticianului german Friedrich Ratzel [1] . 
Se dorea constituirea marilor comunităţi, care nu presupuneau obligatoriu contopirea într-
un singur stat, ci mai degrabă constituirea de uniuni de state în baza apartenenţei la o comunitate 
virtuală sau reală - rasială, economică sau politică. Ideea pangermană a geopoliticianului Rudolf 
Kjellen a făcut carieră la vremea ei, dar la aceasta s-a alăturat ideea panslavismului şi cea 
panamericană.  
La izbucnirea primului război mondial, panslavismul cuprindea 135 de milioane de 
oameni, iar Rusia, prin expansiunea ţarismului, participa la acest conflict cu gândul de a smulge 
popoare slave din centrul Europei de sub oblăduirea Austro-Ungariei.  
Astfel, ,,Marşul spre Apus” din testamentul lui Petru cel Mare a fost dus la îndeplinire de 
regimul comunist, prin Tratatul de la Varşovia, iar ideea teutonică a ,,marşului spre Răsărit” 
(Drang nach Osten) a căzut în faţa Rusiei comuniste, fără ca aceasta să reprezinte o victorie a 
Ortodoxiei, ci mai degrabă o grea lovitură. 
Coliziunea dintre pangermanism şi panslavism, produsă în anul 1914, are repercusiuni 
asupra lumii până astăzi [2] .  
Germania, înfrântă în anul 1945, conduce în anul 1999 Europa, Rusia găsindu-se, ca şi la 
începutul secolului XX, în căutarea echilibrului, a unui ritm economico-politic care să o 
transforme într-o putere mondială. 

Dispariţia efectivă a statului naţional are două cauze principale: slăbirea psihologică a 
naţionalităţii, sau subminarea fizică a naţiunii. Naţiunea este de esenţă cultural-spirituală, astfel 
încât ,,moartea naţionalităţii este o moarte spirituală”, iar statul modern este de neînchipuit fără 
naţiune.  
De aceea, pentru un suport moral al naţionalităţii se impune existenţa unei Biserici active 
şi a unei morale viabile. 
Dacă până acum s-a discutat şi se discută încă de realizarea unei unităţi creştine - 
ortodocşi, catolici, protestanţi -, este tot mai clară necesitatea realizării unei unităţi ortodoxe cât 
mai solide, şi într-un timp cât mai scurt. Pentru ca lumea să aibă credinţă, unitatea în Dumnezeu 
trebuie să se manifeste ca ceva firesc: ,,Ca toţi să fie una, după cum Tu, Părinte, întru Mine şi Eu 
întru Tine, aşa şi acestea în Noi să fie una, ca lumea să creadă că Tu M-ai trimis” (Ioan 17, 21). 
Realitatea istorică riscă să-i facă pe oameni să creadă că Tatăl nu a împlinit nicidecum 
rugăciunea Fiului Său, că jertfa de pe Cruce a lui Iisus Hristos n-a adus pacea, ci discordia, că 
Evanghelia nu prezintă nimic mai mult decât o doctrină la fel ca altele, fără a putea cuceri 
umanitatea [3] . 
Lumea ortodoxă sud-est-europeană a fost supusă la numeroase transformări politice şi 
sociale ce au influenţat felul de manifestare al popoarelor din această zonă, ducând la formarea 
unui anumit model de înţelegere a istoriei şi a desfăşurării ei, dar mai ales a felului cum trebuie 
să se acţioneze pentru împlinirea dezideratelor politice.  
Putem vorbi de un model balcanic de existenţă şi manifestare politică. Imperiul bizantin, 
gândirea greacă şi slavă, precum şi exemplul politico-social otoman au individualizat lumea 
balcanică, ce rămâne distinctă până în zilele noastre.  
Dacă astăzi se caută cu asiduitate realizarea unei bune cooperări cu Occidentul, cu puţin 
înainte de căderea Constantinopolului sub loviturile armatelor lui Mohamed al II-lea, în anul 
1453, Bizanţul, lumea ortodoxă, şi-a dat seama că această simbioză nu este posibilă - nu numai 
din cauza unei Ortodoxii ,,de factură despotică” [4] , ce nu s-a putut integra în catolicism, ci mai 
cu seamă din cauza gândirii bizantine, ce vedea diferit conceptul de universalitate. Sunt sugestive 
cuvintele declarate în mod public de marele duce Lucas Notaras: ,,Este preferabil să vedem că 
domneşte în oraşul nostru turbanul turcilor decât mitra latină” [5] .  
După Constantinopol, în anul 1456 Atena era ocupată de otomani, iar Parthenonul, ce 
fusese timp de o mie de ani o biserică creştină închinată Fecioarei, devenea, ca şi Sfânta Sofia, 
moschee. Creştinii ortodocşi, monofiziţii, armenii şi chiar evreii sunt cuprinşi într-un sistem 
administrativ nou [6] .  
Fără a fi luate în considerare diferenţele confesionale, lingvistice sau naţionale, creştinii 
erau trataţi ca o naţiune unică (millet). Patriarhul Ecumenic devine conducător al naţiunii creştine 
- millet-bachi - un regent al unui imperiu aservit [7] .  
Această unitate a Ortodoxiei a fost realizată de Imperiul otoman printr-o unică autoritate 
administrativă, ce ocolea doar Imperiul ţarist. La susţinerea efectivă a acestei unităţi ortodoxe în 
sistemul administrativ otoman a contribuit ierarhia şi clerul grecesc al Patriarhiei Ecumenice, 
precum şi familiile aristocraţilor fanarioţi, ale negustorilor şi intelectualilor eleni.  
Dar, această unitate ortodoxă a fost sfărâmată tot de elementul grecesc din Imperiul 
otoman, care a declanşat Revoluţia de eliberare naţională din anul 1821. Secolul al XIX-lea, 
caracterizat ca secol al revoluţiilor şi reacţiunilor, a dus la dezmembrarea marilor imperii şi la 
formarea naţiunilor, proces încheiat după primul război mondial prin Conferinţa de pace de la 
Paris. Ordinea politică impusă la această Conferinţă este pusă astăzi sub semnul întrebării, întreg 
estul european găsindu-se acum într-o fază de dezagregare (Iugoslavia, fosta URSS, 

Cehoslovacia). Iredentismul a îmbrăcat haina naţionalismului, iar sferele de influenţă capătă alte 
dimensiuni. Franţa, care a susţinut după anul 1918 formarea statelor naţionale prin dispariţia 
Imperiului Austro-Ungar şi a celui ţarist, pentru a contrabalansa Germania în centrul Europei, se 
găseşte după anul 1990 în imposibilitatea de a mai susţine cuceririle politice din cel de-al doilea 
deceniu al secolului XX. Ea nu-şi mai poate apăra moştenirea din anul 1918 din cauza puternicei 
concurenţe a SUA, dar şi a Germaniei.  
Dacă în anii 1914-1918 şi între anii 1939-1945 Germania a folosit forţa armei pentru a-şi 
impune supremaţia, astăzi, nemaifiind posibil acest lucru, ea a recurs la puterea economiei. Ne 
putem întreba, fără a greşi, dacă Germania a pierdut cu adevărat cel de-al doilea război mondial. 
În vremurile de acum, structura politică europeană se hotărăşte de către axa Washington-Berlin, 
fiind ocolite Parisul, Roma şi Moscova. 
Biserica Ortodoxă a cunoscut, în evoluţia sa istorică, două perioade distincte de la 
izbucnirea răscoalei lui Karageorge (1804) şi până astăzi. Prima, cuprinsă între anii 1804-1917, 
se caracterizează prin formarea Bisericilor naţionale pe criteriu etnic, iar cea de-a doua, între anii 
1917-1991, cuprinde instaurarea, expansiunea şi căderea regimurilor comuniste [8] .  
După anul 1917, expansiunea comunismului spre centrul Europei a însemnat expansiunea 
Rusiei (URSS), o nouă formă de cucerire. În secolul trecut, Imperiul ţarist a fost socotit de 
populaţia balcanică, în special de cea slavă, ca având o misiune mesianică ce se referea la 
păstrarea credinţei ortodoxe, la răspândirea acesteia şi la contracararea ereziilor. În toate tratatele 
politice încheiate cu Imperiul otoman, Rusia apare ca apărătoare a ortodocşilor în faţa abuzurilor 
musulmanilor. Tratatul de la Kuciuk-Kainargi (1774) oferea Rusiei posibilitatea de a interveni în 
politica internă a Porţii pentru protejarea ortodocşilor.  
Această politică a Rusiei se evidenţiază prin Convenţia de la Akkerman (1826) şi Tratatul 
de la Adrianopol (1829). Sub politica protecţionistă a Rusiei se ascundea dorinţa de expansiune 
spre sud-estul Europei, împlinirea ,,planului grecesc” - transformarea Imperiului otoman într-un 
imperiu elen (tradiţionalul plan de refacere a Bizanţului), sub conducerea marelui duce 
Constantin, fiul ţarinei Ecaterina a II-a (1762-1796) [9] . Rusia a dominat politic prima jumătate 
a secolului al XIX-lea pentru că a avut linie politică sigură, bine coordonată în raport cu 
evenimentele politice europene, chiar dacă a fost puternic conservatoare şi adversară tuturor 
revoluţiilor [10] .  
Dorinţa Rusiei de a se instala în Balcani şi de a obţine ieşire la Marea Mediterană prin 
transformarea Mării Negre într-un lac rusesc a dat naştere ,,chestiunii orientale”. Rămâne viabilă 
ideea expusă de Ştefan Zeletin conform căreia formarea României se datorează politicii europene 
promovate de Rusia şi legată de problema Mării Negre [11] . Cine stăpâneşte strâmtorile cheie - 
în cazul nostru, Bosforul şi Dardanelele - stăpâneşte zona, de aici decurgând numeroase 
implicaţii mondiale. Problema celor două strâmtori a fost pusă în discuţie în numeroase tratate 
politice internaţionale din secolul al XIX-lea, fiind un element de dispută între Rusia şi Anglia pe 
seama ,,omului bolnav”, un Imperiu otoman în continuă decădere. 
Expansionismul ţarist este înlocuit în anul 1917 de proiectul geopolitic al Cominternului, 
de bolşevizare a Europei, elaborat de Troţki, eşuat la Budapesta în anul 1919 datorită intervenţiei 
României, compromis mai târziu şi în Spania, dar continuat de ideea comunismului naţional. 
Posibilitatea de transformare a spaţiului euro-asiatic într-un uriaş imperiu comunist care să se 
întindă de la Londra la Constantinopol şi Vladivostok a creat reversul, ,,Pactul anti-Comintern” 
(axa Berlin-Roma-Tokyo), care însă nu a reuşit să controleze acest spaţiu vast, dând câştig de 
cauză comunismului, care după anul 1945 şi-a legiferat cuceririle. 

Două elemente caracterizează procesul de emancipare naţională a popoarelor ortodoxe 
din sud-estul Europei în secolul al XIX-lea: 
1 - elementul politic - panelenismul, panslavismul (necertanije) şi susţinerea politică a 
vlahilor din sudul Dunării de către România; 
2 - credinţa ortodoxă. 
Grecii doreau revitalizarea Bizanţului, sârbii revendicau moştenirea lui Ştefan 
Duşan [12] , iar românii năzuiau formarea României Mari, prin încorporarea în graniţele 
naţionale a teritoriilor locuite de o majoritate românească - Transilvania, Bucovina şi Basarabia. 
În toate evenimentele politice majore din secolul al XIX-lea, Biserica Ortodoxă a avut un 
cuvânt de spus. Răscoala sârbă izbucnită în 1804 a antrenat şi clerul sârb, devenit în timpul 
conflictelor forţă conducătoare [13] . Revoluţionarii sârbi au dorit permanent să refacă Serbia din 
perioada sa de glorie, chiar dacă anumite teritorii (precum Kosovo [14] ) erau locuite în secolul 
al XIX-lea de populaţii majoritare de altă religie (musulmani) sau aveau o politică proprie 
(precum Macedonia [15] ).  
Revoluţia greacă din anul 1821 a angrenat întreaga Biserică Ortodoxă, ierarhia şi clerul 
elen de la Atena până la Constantinopol. Eteria cuprindea în rândurile sale ierarhi greci din 
Patriarhia Ecumenică, care devine un însemnat centru de propagandă panelenă. Clerul grec are 
meritul de a fi organizat revoluţia de eliberare a poporului grec. Chiar şi desfăşurarea revoluţiei 
lui Tudor Vladimirescu a antrenat în Ţara Românească şi, într-o măsură mai redusă, în Moldova 
clerul românesc, clasic fiind exemplul episcopului Ilarion al Argeşului. Revoluţia românilor a 
fost înăbuşită de reacţiunea Porţii şi a Imperiului ţarist, dar grecii şi-au dobândit independenţa cu 
sprijinul Angliei, al Franţei şi al Rusiei. 
Peninsula Balcanică este deschisă către toate direcţiile, având două coridoare de 
comunicaţii: cel vestic, prin Iugoslavia, şi cel estic, prin Dobrogea. Poate fi considerată chiar mai 
deschisă decât Peninsula Iberică, care este blocată de Munţii Pirinei, sau decât cea Italică, 
mărginită la nord de Munţii Alpi. Circulaţia economică şi culturală s-a realizat în această zonă cu 
uşurinţă, putând fi socotită o răspântie în care s-au întâlnit civilizaţiile.  
Cu toate acestea, au existat depresiuni, zone izolate ce au dus la apariţia unor 
particularităţi, astfel încât putem vorbi de o unitate în diversitate. Au existat mari deplasări de 
populaţii, aşa cum au fost albanezii din Epir ce s-au îndreptat spre sudul Greciei, spre câmpia 
Atenei, sau aromânii din Pind, care s-au deplasat către Macedonia. Peninsula Balcanică este 
caracterizată de o foarte mare varietate a populaţiilor.  
În Macedonia există şi astăzi aşezări albaneze, greceşti şi bulgăreşti. Slavii care au trecut 
linia Dunării (602) s-au răspândit până în Pelopones, iar grecii se găsesc pretutindeni. Sunt 
numeroase comunităţile de evrei şi armeni, Thesalonicul fiind un centru important al acestora 
prin facilităţile economice pe care le oferă. Albanezii şi-au format comunităţi în Italia, grecii şi-
au constituit, prin îndeletnicirile comerciale, o diaspora puternică, foarte activă până acum, cu un 
rol important în susţinerea politicii statului elen, iar românii au avut importante comunităţi de 
aromâni în sudul Dunării. 
Cu toate că Peninsula Balcanică este un exemplu de amestec al civilizaţiilor, a existat şi 
încă există o unitate tipic balcanică, iar la această unitate au contribuit o serie de factori: 
1) Substratul iliro-tracic. Populaţia albaneză a cunoscut o puternică latinizare, albanezii 
având o limbă pe jumătate romanizată. 
2) Civilizaţia elenă. Limba şi cultura greacă şi-au pus amprenta asupra întregului spaţiu 
balcanic. 

3) Expansiunea romană. Cucerirea peninsulei de către Roma şi înglobarea acesteia în 
Imperiul roman a oferit posibilitatea unei romanizări. În timp, s-a format o separaţie culturală şi 
lingvistică în cadrul peninsulei, nordul a fost atras de latinitate, iar sudul de cultura şi limba 
greacă. Peninsula Balcanică a fost romanizată din punct de vedere politic, locuitorii acesteia 
devenind romei. 
4) Imperiul bizantin. Acesta a oferit modul de organizare imperială, susţinând înglobarea 
populaţiilor balcanice şi creştinarea acestora.  
Misionarismul fraţilor Chiril şi Metodiu a contribuit la întărirea unităţii lumii balcanice. 
Imperiul bizantin a devenit un model de organizare pentru bulgari şi sârbi, care au ajuns să lupte 
pentru a-şi forma propriile imperii de factură bizantină. Statul bulgar, cel al lui Simeon sau al 
Asăneştilor, imită Imperiul bizantin. Acelaşi lucru l-a făcut şi statul sârb al lui Ştefan Duşan 
(mort în anul 1355).  
Cu toate că cele două exemple pot fi considerate acţiuni centrifuge, menite să sfărâme 
unitatea balcanică, ele păstrează totuşi caracteristicile unităţii balcanice. 
5) Imperiul otoman. Deşi din anul 1453 sultanii au devenit moştenitori ai Bizanţului, 
Imperiul otoman a urmat modelul bizantin, iar bizantinismul s-a perpetuat. Sub ocupaţia 
otomană, Biserica Ortodoxă a devenit elementul esenţial al unităţii balcanice. Arhondatul, prin 
nobilimea bizantină, a cooperat cu autorităţile otomane şi a oferit o unitate a elitelor ortodoxe din 
Imperiul otoman. Autonomiile locale (armatolatele) au devenit un alt element al perpetuării 
unităţii de tip bizantin. Imperiul otoman a susţinut existenţa Bisericii Ortodoxe, limitându-i 
contactele cu Biserica Romano-Catolică.  
Sfârşitul Bizanţului nu este decât sfârşitul imperiului, dar Bizanţul ca patrie spirituală a 
Ortodoxiei rămâne perpetuu în acel binecunoscut ,,Bizanţ după Bizanţ” [16] . 
Spiritualitatea ortodoxă este continuată în sânul popoarelor din sud-estul Europei şi în 
Ortodoxia rusă [17] .  
Timp de zece secole, Rusia îşi însuşeşte  strălucita moştenire bizantină, pentru ca din 
secolul al XIX-lea teologii ruşi să desăvârşească marile sinteze ale tuturor temelor Ortodoxiei. 
Teologii ruşi devin reprezentanţii gândirii ortodoxe contemporane. 
Ortodocşii trăiau Biserica fără a simţi nevoia de a o defini, ca de altfel nici raporturile 
dintre Biserică şi stat. Aceste raporturi, expuse încă din secolul al IX-lea, arată că simfonia celor 
două puteri nu este un principiu juridic, ci un postulat al credinţei [18] .  
Ca urmare, în calendarul ortodox ajung să fie pomeniţi cu venerare împăraţi şi domnitori, 
sfinţenia acestora primind acordul unanim al ierarhiei ortodoxe. Puterea politică are datoria de a 
apăra credinţa şi de a o răspândi.  
Rigorismul călugărilor cu privire la cooperarea Bisericii cu politicul a fost temperat de 
acordul dintre întâistătător şi domnitor, iar orice atentat la puritatea şi unitatea credinţei s-a lovit 
de Biserică şi, nu rareori, de puterea politică. Încoronarea împăratului sau a domnitorului este 
intrarea statului în incinta sfântă a Bisericii [19].  
Moscova dorea să se numească ,,cea de-a treia Romă” (fără a mai putea exista o altă 
Romă), însă era contestată de Constantinopol. Totuşi, bizantinismul slav, care începuse să se 
formeze din secolul al IX-lea, este acum într-un continuu reviriment. Creşterea puterii politice a 
statului rus şi centralizarea moscovită depăşesc ritmul spiritual, iar Biserica devine supusă 
statului. Se naşte un mesianism naţional, care în timp se va transforma în expansionism, luând 
locul misionarismului ecumenic al Bizanţului. Disputa teologică asupra raportului dintre politic 
şi religios a dus la conflictul dureros dintre Iosif din Volokolamsk (1439-1515) şi Nil din Sorsk 

(1433-1508), autor al unui remarcabil tratat de asceză ortodoxă şi statut al vieţii 
mânăstireşti [20] .  
Cei doi sfinţi ruşi reprezintă conflictul dintre creştinismul social organizat şi creştinismul 
tradiţiei duhovniceşti a sărăciei şi a meditaţiei mistice, isihaste. Sfântul Iosif şi partizanii săi luptă 
împotriva ereticilor cu ajutorul statului, şi ajung să identifice împărăţia lui Dumnezeu cu 
împărăţia terestră. În acelaşi timp, Sfântul Nil arată ereticilor faţa umană a unei ortodoxii 
tolerante [21] .  
Din acest conflict izbucnit în anul 1503 a ieşit câştigător Sfântul Iosif de Volokolamsk, 
concepţia sa cu privire la cooperarea dintre Biserică şi puterea politică fiind urmată până în zilele 
noastre. Patriarhul Nikon (1652-1667) este un exemplu al încercării de simfonie dintre stat şi 
Biserică, dintre sacerdotium şi imperium. În Catedrala Înălţării Domnului din Moscova 
(Kremlin) erau două tronuri: unul pentru patriarh, iar celălalt pentru ţar [22] .  
Prin desfiinţarea Patriarhiei Ruse şi introducerea Colegiului duhovnicesc, ,,Regulamentul 
spiritual” (1721) al lui Petru cel Mare (1682-1725) a modificat doctrina eclesiologică, ţarul 
devenind controlor şi, indirect, şef al Bisericii, care nu mai este o instituţie de drept divin, ci un 
departament al statului [23] .  
De aceea, problemele Ortodoxiei ruse capătă trăsături specifice, diferind de problemele 
cu care se confruntă celelalte Biserici ortodoxe. Raporturile dintre stat şi Biserică în spaţiul sud-
est-european se modifică, au o dinamică proprie, deci nu trebuie să se piardă din vedere 
diversitatea ortodoxă [24] . 
Cu toate că Biserica a luptat pentru o independenţă naţională având la bază criteriul etnic, 
a răspuns de fapt unor cerinţe politice impuse de societate şi nu a preluat niciodată funcţiile 
statului, aceasta şi pentru că în lumea ortodoxă statul s-a dezvoltat mai târziu, respectiv în epoca 
modernă. Nu se poate susţine că Biserica Bulgară sau cea Sârbă au îndeplinit funcţiile ţaratelor, 
aşa cum nici Patriarhia Ecumenică nu a continuat Imperiul bizantin. Meritul esenţial al Bisericii 
este că a păstrat sacralitatea şi a răspândit sfinţenia în lume [25] . 
În Balcani, Biserica Ortodoxă a fost până în epoca modernă singura instituţie capabilă să 
vorbească în numele credincioşilor săi în faţa unei puteri politice de altă religie. Nu acelaşi lucru 
se poate spune despre Ţările Române, care şi-au păstrat structurile politice, românii având un 
statut diferit faţă de popoarele din sudul Dunării. 
Rolul Bisericii Ortodoxe Sârbe în dobândirea independenţei şi în realizarea unităţii 
poporului sârb în decursul secolelor XIX şi XX a fost de o importanţă majoră. În acest efort, un 
loc important l-a avut crearea Mitropoliei de Karlovitz, care însemna înfiinţarea unei structuri 
bisericeşti autonome într-o ţară creştină şi liberă. Emigrarea sârbilor sub conducerea Patriarhului 
Arsenie al III-lea, în anul 1690, pe teritoriul Imperiului habsburgic a făcut posibilă înfiinţarea 
unei noi structuri eclesiastice, cu un rol esenţial în emanciparea poporului sârb. Împăratul 
Leopold I le-a oferit sârbilor o serie de privilegii în perioada anilor 1690-1696, privilegii pe care 
românii din Imperiu nu le-au avut niciodată. Patriarhul sârb era în acelaşi timp şi şef politic, fapt 
recunoscut în Diploma imperială din 11 decembrie 1690: ,,Toţi să se supună arhiepiscopului, 
capul lor bisericesc, şi în cele duhovniceşti şi în cele lumeşti” [26] .  
Înainte de pacea de la Belgrad (1739), un al doilea grup de sârbi s-a refugiat, sub 
conducerea patriarhului Arsenie al IV-lea, în Imperiul habsburgic [27] . Numărul sârbilor a 
crescut, iar rolul lor în Imperiu a început să fie mult mai important. 
În ciuda faptului că războaiele ruso-austro-turce din secolul al XVIII-lea au afectat 
Serbia, întotdeauna poporul sârb a văzut în ele tot atâtea posibilităţi de a-şi dobândi 
independenţa.  

După Tratatul de la Kuciuk-Kainargi (1774), Rusia şi-a întărit poziţia în politica sud-est-
europeană, având posibilitatea de a interveni în favoarea ortodocşilor din Imperiul otoman [28] .  
După Pacea de la Şiştov (1791), aproximativ 50.000 de sârbi au trecut râul Sava, cerând 
azil la habsburgi[29] . Pentru a frâna o masivă depopulare, Poarta le-a oferit amnistie şi o serie 
de scutiri. Un număr de egumeni, ca cei de la Studenica, şi cneji fugiţi la Panciova au cerut să se 
întoarcă în Serbia [30] .  
Descoperirea complotului pus la cale de sârbi şi decapitarea unor cneji în anul 1804 a 
constituit cauza izbucnirii unui conflict sângeros între sârbi şi otomani, având ca efect 
dobândirea autonomiei politice de către sârbi. Încă din anul 1791, deci cu mult înainte de 
declanşarea răscoalei, arhimandritul sârb Stepan Jovanovic a alcătuit un manifest prin care cerea 
autonomia ţării sale, dând ca exemplu statutul special de care se bucurau Muntenia şi Moldova. 
Asemănător, în anul 1803, arhimandritul Arsenios Jankovic propunea Rusiei realizarea unui 
imperiu slavo-sârb. La un proiect asemănător adera şi mitropolitul de Karlovitz, Stefan 
Stratimirovic. Acest proiect este pus în discuţie şi în vremurile noastre. Începutul anului 1804 l-a 
determinat pe episcopul Jovan Jovanovic să ceară ţarului ajutor militar pentru ca sârbii să-şi 
dobândească libertatea. O concepţie asemănătoare exprima şi Petru I, mitropolitul de 
Muntenegru [31] . Răscoala sârbilor şi revoluţia grecilor au dus la o apropiere între popoarele 
balcanice, pe baza credinţei religioase, care îi obliga să fie solidari în timpul conflictelor cu 
Imperiul otoman [32] . 
În anul 1805 se formează, sub conducerea lui Karageorge, un consiliu de conducere în 
care un rol important l-au avut preotul Nenadovic şi juristul Teodor Filipovic, cel care a conceput 
organizarea statului sârb pe principiile raţionalismului francez.  
Distrugerea Mânăstirii Studenica în anul 1806 de către trupele otomane a însemnat 
declanşarea conflictului deschis dintre sârbi şi Poartă, luptă care a readus popoarelor balcanice 
speranţa independenţei. Răscoala a încetat în anul 1812, Poarta încercând să readucă liniştea în 
Serbia, acordând amnistie răsculaţilor, introducând impozite moderate şi o autonomie 
administrativă locală [33] . 
Mânăstirile şi bisericile au devenit adăposturi ale răsculaţilor sârbi. Mânăstirile Valjavic 
şi Bogovadji au fost transformate în centre ale rezistenţei sârbilor. Călugări precum Paisie, 
Ioanichie, Gavriil, Samuil, Gherasim, preoţii Meletie Niksic, Luka Lazarevic, Djoko Djuric, 
călugărul Hagi Iosif de la Vnjno şi arhimandritul Hagi Meletie de la Rasa au devenit simpatizanţi 
ai mişcării revoluţionare [34] .  
O serie de mânăstiri şi locaşuri de cult au fost distruse. În anul 1815 s-a constituit o 
delegaţie sârbă, avându-l în frunte pe Meletie Niksic, pentru a semna armistiţiul. Pe parcursul 
mişcării revoluţionare, răsculaţii sârbi au arborat steaguri cu simboluri şi icoane ortodoxe [35] . 
Situaţia Bisericii Ortodoxe Sârbe s-a îmbunătăţit în timpul guvernării lui Milos 
Obrenovic, prin înfiinţarea, în anul 1822, a Consistoriului şi a Seminarului Teologic, în anul 
1836 [36] . Skupstina (Parlamentul) de la Kragujevac din 21 mai 1836 a votat o importantă lege 
privitoare la organizarea bisericească. Textul acestei legi a fost elaborat de mitropolitul Petru şi 
prin ea se dorea promovarea unui cler instruit [37] . Mitropoliţii Mihail Jovanovic şi Teodosie al 
Belgradului au continuat opera lui Petru, Mitropolitul Mihail fiind obligat să facă faţă crizei 
declanşate de formarea Exarhatului bulgar şi puternicei propagande catolice. 
Episcopii greci care i-au păstorit pe sârbi în epoca fanariotă (1766-1830) au lăsat o 
proastă imagine în popor. Lupta pentru un cler naţional a fost dusă atât de simplii credincioşi 
sârbi, cât şi de puterea politică, prin principalul ei exponent, Milos Obrenovic.  

În anul 1830, Serbia obţine un nou statut politic, o autonomie politică şi economică, 
problemele religioase fiind în continuare de competenţa Patriarhiei Ecumenice.  
Cu toate acestea, în anul 1832, prin Tomosul sinodaldat de Constantinopol şi semnat de 
patriarhul ecumenic Constantin I, Biserica Ortodoxă Sârbă şi-a obţinut autonomia [38] .  
Acest Tomos prevedea între altele şi dreptul conform căruia cneazul şi poporul sârb pot 
alege ierarhii fără ca Marea Biserică, Patriarhia Ecumenică, să obiecteze cu privire la modalitatea 
de alegere, la persoana aleasă şi la locul naşterii acestuia. Mitropolitul de Belgrad purta titulatura 
de ,,mitropolit al întregii Serbii”. 
Patriarhia Ecumenică trebuia anunţată asupra alegerii mitropolitului, acesta primind 
automat şi aprobarea Constantinopolului. Alegerea episcopilor urma să primească 
binecuvântarea patriarhului ecumenic, urmând să se plătească Patriarhiei anumite dări la 
instalare. Mitropolitul de Belgrad era obligat să-l pomenească pe patriarhul ecumenic în cadrul 
Sfintei Liturghii. Tomosul sinodal emis de Sfântul Sinod al Constantinopolului a fost semnat de 
Antim de Cizic, Panaret de Nicomidia, Nichifor de Dercos, Metodie de Rhodos şi Dionisie de 
Versia [39] . 
După dobândirea independenţei naţionale, în anul 1878, situaţia politică a Serbiei s-a 
schimbat. Patriarhul ecumenic Ioachim al III-lea (1878-1884; 1901-1912) este rugat în 
numeroase scrisori să ofere autocefalie Bisericii Sârbe. În acest sens, Milan Obrenovic s-a 
adresat Patriarhiei de Constantinopol prin scrisoarea nr. 2690 din 27 aprilie/8 mai 1879, în care 
îşi exprima ataşamentul şi credinţa faţă de Marea Biserică, rugându-l pe patriarhul ecumenic să 
ofere independenţă religioasă Serbiei. Mitropolitul Mihail de Belgrad, prin scrisoarea nr. 2753 
din 4/16 mai 1879, explică cererea autocefaliei prin noua situaţie politică în care se găsea statul 
sârb.  
Patriarhia Ecumenică a emis, la 20 octombrie/1 noiembrie 1879, Tomosul sinodal care 
recunoştea autocefalia Bisericii Ortodoxe Sârbe. Actul era semnat de Agathanghelos de Efes, 
Filotei de Nicomidia, Calinic de Calcedon, Ioachim de Dercos, Ierotei de Neocezareea, Meletie 
de Smirna, Paisie de Mithimnis, Nichifor de Imbros, Constantie de Fanariozaralos şi Meletie de 
Coos [40] .  
În Tomosul sinodal, Biserica Sârbă era obligată să solicite Sfântul Mir numai de la 
Constantinopol, cu toate că, din punct de vedere liturgic, sfinţirea Sfântul Mir este simbolul 
independenţei bisericeşti. 
Elenismul atinge punctul său culminant la începutul secolului al XIX-lea, supunând 
influenţei sale tot sud-estul european ortodox. Biserica Ortodoxă Greacă s-a opus islamizării prin 
păstrarea limbii şi cultivarea unei conştiinţe de menire istorică. Cultura greacă suferă influenţe 
occidentale europene încă din secolul al XVI-lea, manifestându-se în special în literatură, dar şi 
în teologie [41] , cu toate că elementul doctrinar rămâne neschimbat, fiind susţinut de o bază 
biblică, tradiţională şi patristică [42] . Contactul spiritual dintre Occident şi Orientul ortodox a 
fost favorizat de o serie de factori [43] : 
1 - ca urmare a Reformei şi a disputelor dintre catolicism şi protestantism, se încearcă de 
fiecare din cele două o dominare a spaţiului ortodox. Răsăritul este transformat în teatru de lupte 
confesionale. 
2 - prin dezvoltarea coloniilor greceşti din Italia, apoi din Austria, în special cea de la 
Viena, cultura greacă cunoaşte o veritabilă renaştere. S-au înfiinţat şcoli, a fost editat un mare 
număr de cărţi, iar numărul studenţilor greci în universităţile europene a crescut. 
3 - apariţia în Imperiul otoman - unde a jucat un rol important în viaţa economică şi 
administrativă a statului - a unei burghezii greceşti, alcătuită în mare parte din comercianţi şi 

navigatori. Acest fapt se datorează şi ameliorării regimului impus de turci populaţiilor creştine. 
Grecii puteau să se ocupe cu comerţul în Levant, reuşind să devină principalii agenţi de schimb 
între Orient şi Occident. Cei mai bogaţi dintre ei sprijineau tinerii aflaţi la studii în universităţile 
occidentale, mai ales în Italia, unde activa o burghezie greacă.  
Această nouă structură socială din Imperiul Otoman şi din coloniile greceşti constituie 
factorul principal de încurajare, dezvoltare şi propagare a culturii în Orient. Ea este forţa care dă 
un nou impuls societăţii elene. 
Începând din secolul al XVII-lea, dar mai cu seamă din secolul următor, cultura 
occidentală ajunge să fie cunoscută de un număr tot mai mare de persoane, crescute şi educate în 
spiritul cultural şi religios oriental. Asistăm la un fenomen de mare importanţă pentru Orient: 
presiunea culturală şi religioasă a Occidentului asupra acestuia [44] .  
Penetrarea culturii occidentale în lumea orientală ortodoxă se datorează unei active 
propagande misionare, cărţilor religioase şi şcolilor confesionale.  
Din punct de vedere prozelitist, această propagandă a dat totuşi rezultate mediocre, în 
comparaţie cu eforturile depuse, dar este adevărat că a pus populaţia ortodoxă în contact direct cu 
Occidentul.  
Totodată, opoziţia Bisericii Ortodoxe faţă de lumea occidentală a determinat formarea 
unei conştiinţe panortodoxe. 
Un alt eveniment important pentru lumea creştină din Imperiul otoman a fost instalarea 
primelor misiuni diplomatice ale puterilor europene la Constantinopol [45] .  
În pofida faptului că nu au contribuit la îmbunătăţirea situaţiei creştinilor aflaţi sub 
stăpânirea otomană, au adus totuşi unele schimbări în bine pentru ortodocşi [46] .  
Spiritul laic promovat de Reformă pătrunde şi în Orient; începe să se formeze o lume 
laicizată şi secularizată şi în spaţiul ortodox. Secolul al XIX-lea se caracterizează prin formarea 
statelor naţionale, care sunt state laice. Ele rup legătura cu Biserica şi afectează profund simfonia 
ce caracteriza relaţia dintre Biserică şi statul bizantin. Statul cere sprijinul Bisericii, dar totodată 
o vrea subordonată propriilor sale interese. 
Renaşterea culturală greacă, susţinută de Biserică, a determinat şi o puternică misiune 
ierapostolică, fiind cunoscut misionarismul Sfântul Cosma din Etolia, care a construit numeroase 
şcoli, întreţinând sentimentul unităţii naţionale elene [47] . Pentru faptele sale deosebite, Sfântul 
Cosma a fost canonizat de Patriarhia Ecumenică la 20 aprilie 1961.  
Încă de la Sinodul din anul 1593, patriarhul ecumenic Ieremia al II-lea îndemna episcopii 
să construiască şcoli în bisericile de enorie, în mânăstiri şi chiar în casele preoţilor [48] . Rareori 
profesorii din aceste şcoli erau laici, majoritatea fiind preoţi sau monahi.  
De asemenea, ca manuale didactice se foloseau cărţile bisericeşti. Unele dintre şcoli au 
devenit renumite, ca de pildă, Academia Athonită, Şcoala de la Ioannina, Şcoala din Chios, 
Şcoala din Smirna şi Academia din Moschopolis, adevărat centru de promovare a culturii şi 
limbii elene. Trebuie remarcat faptul că în timpul stăpânirii otomane (1453-1821), din cei 
aproximativ 800 de scriitori greci, cea mai mare parte au fost clerici şi monahi [49] .  
La Şcoala din Atena s-au format învăţaţii Evghenie Vulgaris şi Nichifor Theotokis, două 
personalităţi ce şi-au pus amprenta asupra spiritualităţii ortodoxe [50] . 

